Lugupeetud pr Evelin Pärn-Lee 13.11.2024

Konkurentsiameti peadirektor

Arvamuse küsimine seoses võimaliku vaba konkurentsi piiramisega riigiasutuse poolt

Käesolevaga palume Teie hinnangut võimaliku vaba konkurentsi piiramisega Riigi kaitseinvesteeringute keskuse poolt kontsessioonilepingus (RKIK 17.06.2024 nr 2-2/24/578-1).

Nimelt on 11.03.2024 avaldatud ja tänaseks täitmisel oleva kontsessiooni „Tapa sõdurikodu toitlustusteenus ja müügipunkt ning Paldiski sõdurikodu müügipunkt“, viitenumber [272841](https://riigihanked.riik.ee/rhr-web/#/procurement/6674748/general-info), Tapa sõdurikodu toitlusteenuse osutaja (Messhall OÜ) lepingu lisaks olevasse tehnilisse kirjeldusse (hanke osa 1) märgitud järgmine piirang:

*1.2. Teenusepakkuja peab üüripinnal osutama kliendile optimaalse hinna ja kvaliteedisuhtega toitlustusteenust, sh on lubatud müüa erinevaid jooke, suupisteid, maiustusi, tubakatooteid ning take-away põhimõttel külmasid ning sooje jooke ja suupisteid. Üüripinnal ei ole lubatud müüa mittesöödavaid ega -joodavaid ega toitlustusteenuse pakkumiseks mittevajalikke esmatarbekaupu või muid kaupu (sh nt hanke osas 2 lepingu lisa 4 punktides 2.14–2.42 nimetatud kaupu), välja arvatud tubakatooted.*

Mainitud hankeosa 2 on Tapa sõdurikodu müügipunkti teenuse (lepingupartneriks on teine ettevõte – Aneira OÜ) osutamiseks koostatud tehniline kirjeldus, mille ülalmainitud punktid hõlmavad nõuet müüa selliseid kaupu nagu hügieenitarbed, kontoritarbed, patareid, esmaabi tarbed jne. Samas loetelu punktides 2.1-2.13 hõlmab peamiselt nõuet pakkuda toitu või toiduga seotud kaupu ehk siis ei ole kehtestatud samaväärset vastunõuet kui toitlustajale.

Meie hinnangul on antud juhul tegemist ebavõrdse kohtlemisega ja võimalik, et ka konkurentsiseaduse sätete rikkumisega.

Nimelt läheb selline piirang vastuollu konkurentsiseaduse § 4 mõttega, mis räägib küll ettevõtjate vahelise konkurentsi kahjustava kokkulepe keelust, kuid seaduse eesmärgi kohaselt, mis on vaba konkurentsi loomine ja säilitamine demokraatlikus riigis, kohaldub see säte ka riigi ja ettevõtte suhetele. Samuti ei esine ka seaduse § 6 kirjeldatud kokkuleppe lubatavuse aluseid.

Nimetatud piirang läheb ka vastuollu riigihangete seaduse enda eesmärgiga (§ 2 lg 1), milleks on „tagada hankija rahaliste vahendite läbipaistev, otstarbekas ja säästlik kasutamine, isikute võrdne kohtlemine ning konkurentsi efektiivne ärakasutamine riigihankel“.

Antud kaasuses on kirjeldatud vaid kahe müügikoha vahelist piirangut ühe kahjuks, kuid samal suletud territooriumil (Tapa sõjaväelinnak) tegutseb lisaks veel kaks sõdurikodu eraldi hoonetes – taaskord Aneira OÜ ja Ühendkunigriikide MTÜ Naafi, kellele ei ole samuti seatud mingeid piiranguid ei toidu ega kaupade müügi osas.

MTÜ Naafi tegutseb ilma lepinguta tulenevalt rahvusvahelise kokkuleppe alusel. Aneira OÜ sisenes sõdurikodu lepingusse ([234465](https://riigihanked.riik.ee/rhr-web/#/procurement/3381056/general-info)) 2021. aastal.

Kokkuvõtteks leiame, et antud juhul on kolme ettevõtte võrdluses kohaldatud konkurentsi piiravad nõuded vaid meile, Messhall OÜ’le, mis ei ole kooskõlas ei vaba konkurentsiga ega võrdse kohtlemisega. Seejuures ei ole need piirangud kuidagi põhjendatud ega ka lubatavad seaduse kohaselt.

Palume Teil anda arvamus sellisele olukorrale ja võimalusel kohustada Riigi kaitseinvesteeringute keskust tühistama selline õigusvastane piirang kontsessioonilepingus.

Lugupidamisega,

Rene Toomse

Juhatuse liige, Messhall OÜ

53615314